‘યુગોથી પુરુષ સ્ત્રીને તેની શક્તિ માટે નહીં; સહનશીલતા માટે દંડતો આવ્યો છે.’ આ એક વાક્યમાં નારીની સામાજિક સ્થિતિનું માર્મિક અને હૃદયસ્પર્શી ચિત્રણ કરનાર મહાદેવી વર્મા છાયાવાદી યુગનાં એક સમર્થ કવયિત્રી અને લેખિકા છે. એ સમયના સાહિત્ય પર મહાદેવીની સ્પષ્ટ અસર જોઈ શકાય છે. ઈ.સ. 1907ની 24 માર્ચ ઉત્તર પ્રદેશના ફરૂખાબાદમાં જન્મેલાં મહાદેવીનાં લગ્ન ખૂબ નાની ઉંમરે ડૉ. સ્વરૂપનારાયણ વર્મા સાથે થઈ ગયાં હતાં, પરંતુ અભ્યાસમાં ઊંડી રુચિ ધરાવનાર મહાદેવીનું ચિત્ત કદી અભ્યાસથી અળગું થઈને સંસારમાં ખૂંપ્યું નહીં. અત્યંત ભાવુક અને સંવેદનશીલ પ્રકૃતિ ધરાવતાં મહાદેવી પોતાની વિદ્યાર્થી-અવસ્થાથી જ કાવ્યરચનાઓ કરતાં હતાં. તેમની પ્રત્યેક અનુભૂતિ વેદનાનો સ્પર્શ પામી શબ્દમાં કવિતારૂપે અવતરતી. સતત વાંચન અને લેખનમાં ડૂબેલાં મહાદેવીની સંસારમાં પ્રવેશવાની ઉંમર થવા છતાં તેમને સંસાર પ્રત્યે કોઈ જ આકર્ષણ જાગ્યું નહીં. ઊલટું એ બંધનો પ્રત્યે તેમના મનમાં વિરક્તિભાવ દઢ થવા લાગ્યો. અંગત કુટુંબજીવન સ્વીકારવાને બદલે તેમણે આખાયે સમાજને પોતાનો પરિવાર માનીને જીવવાનો નિશ્ચય કર્યો.